गुड़गांव/नई दिल्ली. सुकमा के जंगलों में नक्सली जब गोलियां बरसा रहे थे, तीन गोलियां लगने के बावजूद 84 वर्षीय वीसी शुक्ल कार्यकर्ताओं को आदेश दे रहे थे, इन्हें अस्पताल ले जाओ। इन्हें पानी पिलाओ। इन्हें कोई तो संभालो। मौत से 17 दिन संघर्ष के बाद उनकी यह जिंदादिली अमर हो गई। लेकिन जिंदगी हार गई। गुडग़ांव के मेदांता अस्पताल में मंगलवार को पूर्व केंद्रीय मंत्री वीसी शुक्ल ने प्राण त्याग दिए। प्रधानमंत्री मनमोहन सिंह, कांग्रेस अध्यक्ष सोनिया गांधी और कांग्रेस उपाध्यक्ष राहुल गांधी ने एम्स पहुंचकर शुक्ल को श्रद्धांजलि दी। इससे पहले कांग्रेस अध्यक्ष के राजनीतिक सचिव अहमद पटेल, पार्टी महासचिव दिग्विजय सिंह और बीके हरिप्रसाद और मोतीलाल वोरा, मोहसिना किदवई और प्रधानमंत्री कार्यालय में राज्यमंत्री वी. नारायण सामी एम्स पहुंचे।
25 मई को छत्तीसगढ़ में हुए नक्सली हमले में घायल होने के बाद वीसी शुक्ला को गुड़गांव के मेदांता अस्पताल में भर्ती कराया गया था। उनका अंतिम संस्कार बुधवार को रायपुर में किया जाएगा। हॉस्पिटल में वीसी की आंत और लीवर के ऑपरेशन किए गए। लेकिन घाव गहरे थे। उम्र की वजह से भर नहीं पाए। बीते शनिवार के बाद शरीर के अंगों ने धीरे-धीरे काम करना बंद कर दिया था। उनके घर में पत्नी और तीन पुत्रियां हैं। शुक्ल का जन्म दो अगस्त 1929 को हुआ था। छत्तीसगढ़ में तीन दिन का राजकीय शोक घोषित किया गया है।
29 साल की उम्र में सांसद बने
मप्र के पहले मुख्यमंत्री पंडित रविशंकर शुक्ल के छोटे बेटे थे वीसी। बड़े बेटे श्यामचरण शुक्ल मध्यप्रदेश के मुख्यमंत्री रहे और ये महज 29 साल की उम्र में पहली बार महासमुंद से सांसद बने। तब से अब तक नौ बार लोकसभा के लिए चुने गए। कांग्रेस और कांग्रेस समर्थित सरकारों सूचना एवं प्रसारण, रक्षा, गृह और विदेश जैसे अहम मंत्रालय संभाला।
22 साल की उम्र में अपनी कंपनी बनाई
विद्याचरण शुक्ल 1951 में पढ़ाई पूरी कर ऑलविन कॉपर प्रा.लि. कंपनी बनाई। यह कंपनी मैगनीज और डोलोमाइट की खनन करती थी। साथ ही जंगलों में फोटो एक्सपेडीशन और सफारी का आयोजन भी करती थी।
दल बदलते गए पर रुतबा कायम
वीसी ने 1987 में राजीव गांधी के खिलाफ वीपी सिंह का साथ दिया। कांग्रेस छोड़ गए। चंद्रशेखर सरकार में विदेश मंत्री बने। लेकिन 1991 में कांग्रेस में लौट आए। 2000 में छत्तीसगढ़ का मुख्यमंत्री नहीं बनाए जाने पर खफा हो गए। 2003 में फिर कांग्रेस छोड़ दी। एनसीपी में शामिल हो गए। 2004 के फरवरी में एनसीपी से भी अलग हो गए और राष्ट्रीय जनतांत्रिक दल का गठन किया। लेकिन एक माह बाद ही भाजपा में शामिल हो गए। चुनाव भी लड़ा पर हार गए। 2004 में भाजपा से भी इस्तीफा दे दिया। ढाई साल बाद 2007 में फिर कांग्रेस में लौट आए।
hin_Deva hin_Deva bho_Deva hin_Deva hin_Deva awa_Deva hin_Deva awa_Deva